Umongameli Mugabe Wethula Idale Lakhe leCabinet
Inyathelo likaMugabe leli lenze uMnumzana Jonathan Moyo aphenduke esikhundleni sokuba ngumpathintambo wezokwethulwa kwembiko
HARARE — UMongameli Mugabe wethule uluhlu lwamagama eziphathamandla zebandla lakhe azikhethe ukuba zingene edaleni labampathintambo bakahulumende eleCabinet. Leli linyathelo elenze uMnumzana Jonathan Moyo aphenduke esikhundleni sokuba ngumpathintambo wezokwethulwa kwembiko lanxa enqotshwe kukhetho lokudinga amalunga edale lephalamende. UMoyo nguye owacanda imithetho eminengi yokuhlukumeza intathathelizindaba efana leAIPPA. Lokhu kuvezwe ngunobhala wedale leCabinet uMnumzana Misheck Sibanda, emhlanganweni awenze lentathelizindaba ngoLwesibili esigodlweni sikamongameli ese-State House eHarare, ngemva kokuqgitshwa komsebenzi wokukhetha lezi nkokheli zengatsha zikahulumene nguMugabe. UMnumzana Dzikamai Mavhaire ubekwe ukuba akhokhele ugatsha lwemihlobo yamandla kagetsi esekelwa nguMnumzana Munacho Mutezo. Kuthi ugatsha olubona ngezokulondolozwa kwezemvelo, amanzi kanye lenguquko kwezomkhathi, luphiwe uMnumzana Saviour Kasukuwere esekelwa nguMnumzana Simon Musanhu. UMnumzana Kembo Mohadi, uMnumzana Simbarashe Mbengegwi loMnumzana Ignatiuos Chombo babuyiselwe ezikhundleni zabo zengatsha ezithi olubona ngezaphakathi kwelizwe,ezobudlelwano lamanye amazwe, lolubona ngombuso wezabelo. Uhlangothi lwezemidlalo lamasiko seluhlubuke kwelezemfundo lwaba lugatsha oluzimeleyo oluzakhokhelwa nguMnumzana Andrew Langa esekelwa nguNkosikazi Tabeth Kanengoni Malinga. Kuthi olwemfundo yaphansi eye primary le secondary luzakhokhelwa nguMnumzana Lazarus Dokora esekelwa ngu Professor Paul Mavhima. Okhethwe ukuba akhokhele ugatsha lwezokwethulwa kwemibiko uMnumzana Jonathan Moyo uzasekelwa ngumqondisi womsakazo we Zi FM, uMnumzana Supa Mandiwanzira. Bathathu kuphela abesifazane abaphiwe izikhundla zokukhokhela ingatsha zikahulumende asebengene kudale le Cabinet. Laba ngababalisa uNkosikazi Olivia Muchena osezakhokhela ugatsha lwezemfundo yaphezulu, uNkosikazi Sithembiso Nyoni olokhe ekugatsha lwezamabhizimusi asathuthukayo kanye loNkosikazi Oppah Muchinguri yena osebuyele kugatsha lwabesifazane lokulinganiswa kwamathuba abo labesilisa. UMnunzana Simon Khaya Moyo ukhethwe ukuba ngu “Senior Minister of State ”. Balitshumi abakhethwe ukuba ngabampathintambo bezabelo endaweni yabosibalukhulu phansi kwesisekelo sombuso welizwe esitsha.